Nicolai Wammen (S), 2023-05-15:
Tak for det, og tak for en finanslovsdebat, som afspejler, at vi har fået en historisk bred finanslov, og jeg tror faktisk også, at vi i dag har en historisk kort finanslovsdebat.
Jeg kan i hvert fald ikke mindes, at man så tidligt på dagen har fået lov at komme på talerstolen som finansminister.
Jeg har nogle mistænkt for, at man gerne vil være hjælpsom over for finansministeren, fordi det er min bryllupsdag, og på den måde sørge for, at jeg får en chance for at se min kone.
Der er muligvis også andre motiver, der kunne ligge bag, nemlig at den her finanslov jo er et eksempel på et meget, meget bredt politisk samarbejde.
Det er ikke sket tidligere, at man har set, at SF, Liberal Alliance, Dansk Folkeparti, Radikale Venstre og de nuværende regeringspartier har lavet en finanslov sammen.
Det er faktisk usædvanligt, at man ser en regering, der ikke alene arbejder til den ene side, men arbejder ind over midten, og at så mange partier har kunnet se sig selv i det, vi er blevet enige om, og det vil jeg gerne starte med at kvittere for; jeg vil gerne kvittere i forhold til de partier, der er med til at tage ansvar for den her finanslov, fordi man dermed jo også viser folkestyret fra dets bedste side.
Det er ikke nogen stor hemmelighed, at den her finanslov er lidt anderledes, end de plejer at være.
Den kom sent, som også hr. Torsten Schack Pedersen var inde på.
Det kan godt være, at J.C. Christensen – den tidligere Venstrestatsminister – ville have rynket brynene lidt over timingen, men nok ikke så meget over indholdet, for det er, som også hr. Torsten Schack Pedersen var inde på, et meget ansvarligt indhold.
Hvad er det egentlig, der har været hovedopgaven her? kan man spørge.
Jamen hovedopgaven har været at sørge for, at vi sikrer pengene til de store ting, vi tidligere har sat i søen sammen, nemlig inflationshjælpen – som bl.a. betyder, at man som pensionist, der modtager ældrecheck, skattefrit får en engangsældrecheck på 5.000 kr., oven i at man allerede tidligere også har fået en anden på 5.000 kr. skattefrit – og ud over det er det at sikre akutpakken, for vores sundhedsvæsen står og har nogle meget, meget store udfordringer, som vi også på den korte bane er nødt til at forholde os til, og så er det selvfølgelig hjælpen til Ukraine.
Det er vigtige emner, hvor en række partier har valgt at være med på kryds og tværs, og en del af dem er så også med i finansloven.
Det er så også en finanslov, hvor der har været en meget begrænset forhandlingsreserve, og hr. Pelle Dragsted har brugt en stor del af debatten i dag på at prøve at drille de partier, der er med: Kan det virkelig være rigtigt, at I vil være med i en aftale, hvor der ikke er flere penge at fordele?
Man kan jo også vælge at sige det sådan, at her var alle klar over, at der ikke var så meget at gøre godt med, fordi vi havde brugt størsteparten af pengene på vigtige initiativer i forvejen, men også fordi den allervigtigste opgave her – på et tidspunkt, hvor inflationen stadig væk er høj, men heldigvis på vej nedad – var at sørge for, at vi ikke pustede til inflationen, men at vi trak lidt aktivitet ud af dansk økonomi, sådan at vi har en fast og sikker hånd på rattet.
Og det synes jeg ikke der er nogen grund til at drille partier med, altså at de er med til at tage ansvar for det; jeg synes, der er grund til at anerkende partier for det.
Jeg har også haft den fornemmelse dagen igennem – den er retfærdigvis ikke så meget kommet fra Enhedslistens side, men fra nogle andre partiers side, måske både Det Konservative Folkeparti og Danmarksdemokraterne og Nye Borgerlige – at man gerne ville have været med, og at det i hvert fald ikke skal forstås sådan, at man ikke har lyst til at være med en anden gang.
Og det vil jeg også gerne kvittere for.
Man er gået til forhandlingerne på forskellig vis, men det ændrer ikke på, at der er sendt nogle klare signaler her i dag.
Den gode nyhed til alle dem, der synes, at der var noget andet, der burde have været med i den her finanslov, eller at man ikke nåede at løse alle opgaver – for det har man ret i – er, at lige om lidt skal vi forhandle igen.
Det bliver nemlig jo til august, at regeringen fremlægger sit finanslovsforslag for 2024, og så tager vi den derfra.
Så der er kortere tid at glæde sig i end normalt, og alt det engagement, som man havde opøvet, i forhold til hvad man også kunne have med i en finanslov, kan man bære med sig ind til bordet ved den lejlighed.